FELHÍVÁS 

Tárgy: 
Európai Uniós projekt megvalósításához partnerszervezőket keresünk. 

„Művészet a kirakatban, Európában” címmel, a 2005/2006 év folyamán, nemzetközi képzőművészeti kiállítás-sorozatot szervezünk, amely 5 Európai Uniós ország részvételével, a „Kultúra 2000” program keretében valósul meg. (Franciaország, Németország, Lettország, Ciprus és Magyarország.) 
A projekt magyarországi megrendezéséhez intézmények, galériák, művészeti szervezetek, alkotóközösségek, stb. jelentkezését várjuk. 

A projekt keretében, egy év leforgása alatt, 125 kiállítás valósul meg, 5 európai helyszínen, ahol 25 művész kirakatokban mutatja be munkáit. 
Minden résztvevő országot 5-5 művész képvisel, akik az egy év folyamán, 4 alkalommal együtt utaznak a külföldi kiállítási helyszínekre. 
A projekt célja, hogy elősegítse az Európai Uniós tagországok közötti kulturális együttműködést és fellendítse a kortárs képzőművészet iránti érdeklődést. 
A művek kirakatokban történő kiállításával, túl kíván lépni a hagyományos bemutatási kereteken és a művészetet a városi, hétköznapi életbe integrálva, olyan nézőket is el kíván érni, akik kevésbe látogatnak el múzeumokba vagy galériákba. 

A fent említett, minden országban azonosan zajló főprogram mellett, a társszervezők autonóm módon szervezik a helyi projekt megvalósítását a saját partnereik segítségével. 
A partnerszervezők önálló programokat, bemutatókat, konferenciákat rendeznek, amelyek újabb lehetőségeket biztosítanak, hogy itthon és külföldön megvalósítsák saját elképzeléseiket és egyben, kiegészítsék a közös projekt tematikáját. 
(A részletes leírást ld. mellékelve.)

Partnerszervezőket keresünk, akik a „Művészet a kirakatban, Európában” kiállítás-sorozat Magyarországi megvalósításában részt kívánnak venni és vállalják, hogy az előreláthatóan a Tavaszi Fesztivál részeként, 2006. Márciusában megvalósuló 
budapesti kiállítások helyszínéül 3, 4, 5 kirakatot (saját, használaton kívüli, önkormányzattól vagy önköltségen bérelt, egyéb) biztosítnak 2006 márciusában, egy hónapra;
a művek létrehozásához helyszínt, eszközöket és szükség esetén technikát adnak; 
3, 4, 5 külföldi művész számára (a vállalt kirakatok számával megegyezően), budapesti tartózkodásuk idejére (10 nap), idegen nyelvet beszélő kísérő/asszisztenst szerveznek; 
és a kiállításokkal párhuzamosan, saját szervezésű eseménnyel gazdagítják a „Művészet a kirakatban, Európában” Európai Uniós projektet. 

A magyarországi partnerszervezők számára, utazási lehetőséget biztosítunk, a résztvevő országok valamelyikébe (szervezetenként egy fő számára), ahol nemzetközi nyilvánosság előtt mutathatják be tevékenységüket. 
A partnerszervezők megjelenési felületet kapnak a „Művészet a kirakatban, Európában” projekt Internetes oldalain és kiadványaiban. 
Hosszú távú együttműködési lehetőségeket építhetnek Európai Uniós partnerekkel. 

Szívesen vesszük, minden olyan segítőkész érdeklődő jelentkezését is, aki a fent említett kritériumokat nem tudja teljesíteni, de olyan önálló elképzelései vannak, amelyek alkalmasak arra, hogy a „Művészet a kirakatban, Európában” projekt keretében megvalósuljanak. 

A felhívásra jelentkező partnerszervezőket - az elképzelések egyeztetése és a programterv kidolgozása után - szándéknyilatkozattal tudjuk támogatni, ha saját, magyarországi pályázataik beadásával financiális támogatásért folyamodnak. 

A „Művészet a kirakatban, Európában” projekthez, figyelmükbe ajánljuk a KIRAKAT/ART WINDOW CD-ROM-ot, amely a KIRAKAT GALÉRIA – BUDAPEST két és fél éves működésének teljes dokumentációja mellett, tartalmaz egy nemzetközi képzőművészeti kirakatgyűjteményt 1900-tól, napjainkig. 
Megtekinthető és megvásárolható korlátozott példányszámban a GODOT Galériában (Bp., Madách út 8.), 2005. Február 7-től, Március 15-ig. 

A partnerszervezők jelentkezését, elképzeléseik pontos leírásával, az artwindow@freemail.hu e-mail címre várjuk, 2005. Március 30-ig.

Magyarországi főszervezők: 
Sárosi Anita és Szörényi Beatrix
(KIRAKAT GALÉRIA – BUDAPEST)